Rozhodnutie Komisie
zo 4. marca 2004,
ktorým sa schvaľujú laboratóriá na kontrolu účinnosti očkovania určitých domácich mäsožravcov proti besnote
[oznámené pod číslom K(2004] 646)
(Text s významom pre EHP)
(2004/233/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2000/258/ES z 20. marca 2000 o určení osobitného inštitútu zodpovedného za stanovenie kritérií potrebných na normalizáciu sérologických skúšok na sledovanie účinnosti očkovacích látok proti besnote [1], a najmä na jeho článok 3,
keďže:
(1) rozhodnutie Komisie 2001/296/ES z 29. marca 2001, ktorým sa schvaľujú laboratóriá na kontrolu účinnosti očkovania proti besnote pri určitých domácich mäsožravcoch [2], sa niekoľkokrát podstatne zmenilo a doplnilo [3]. V záujme jednoznačnosti a racionálnosti by sa uvedené rozhodnutie malo kodifikovať;
(2) smernica Rady 92/65/EHS z 13. júla 1992, ktorou sa ustanovujú veterinárne požiadavky upravujúce dovoz a obchod so zvieratami, spermou, oocytmi a embryami nepodliehajúcimi veterinárnym požiadavkám ustanoveným v osobitných predpisoch spoločenstva uvedených v prílohe A oddiel I k smernici 90/425/EHS [4], ustanovuje alternatívny systém karantény pre vstup určitých domácich mäsožravcov na územie určitých členských štátov, v ktorých sa nevyskytuje besnota. Takýto systém vyžaduje kontroly účinnosti očkovania týchto zvierat titráciou protilátok;
(3) laboratórium AFSSA v Nancy vo Francúzsku bolo rozhodnutím 2000/258/ES určené ako inštitút zodpovedný za stanovenie kritérií nevyhnutných na normalizáciu sérologických skúšok na sledovanie účinnosti očkovania proti besnote;
(4) v súvislosti s alternatívnymi karanténnymi opatreniami sa pre titráciu protilátok proti besnote očkovaných domácich mäsožravcov, ustanovil postup skúšky pre stanovenie odbornej spôsobilosti;
(5) laboratórium AFSSA v Nancy je povinné ustanovený postup skúšky pre stanovenie odbornej spôsobilosti uplatňovať na hodnotenie laboratórií, ktoré majú byť schválené na vykonávanie sérologických skúšok na určitých mäsožravcov očkovaných proti besnote;
(6) niekoľko členských štátov predložilo žiadosti o schválenie laboratórií na vykonávanie analýz pre kontrolu účinnosti očkovania určitých domácich mäsožravcov proti besnote;
(7) laboratórium AFSSA v Nancy vyhodnotilo žiadosti, ktoré dostalo od členských štátov, a výsledky vyhodnotenia postúpilo Komisii;
(8) Komisia môže na základe výsledkov vyhodnotenia zostaviť zoznam laboratórií schválených na vykonávanie sérologickej titrácie pri mäsožravcoch očkovaných proti besnote;
(9) opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Laboratóriá navrhnuté členskými štátmi a oprávnené na vykonávanie analýz na kontrolu účinnosti očkovania určitých domácich mäsožravcov proti besnote sú uvedené v zozname v prílohe I.
Článok 2
Rozhodnutie 2001/296/ES sa zrušuje.
Odkazy na zrušenú smernicu sa považujú za odkazy na toto rozhodnutie a vysvetľujú sa podľa korelačnej tabuľky uvedenej prílohe III.
Článok 3
Toto rozhodnutie je adresované členským štátom.
V Bruseli 4. marca 2004